ЩIалэгъуалэр зочэнджэщ
Берлин къалэкум, нэмыцэ бизнес-зэгухьэныгъэхэм я IуэхущIапIэхэр нэхъыбэу здэщыIэм, мэкъуауэгъуэм и 15-18-хэм щекIуэкIащ политик, хьэрычэтыщIэ щIалэгъуалэм я дунейпсо зэгухьэныгъэм дежкIэ мыхьэнэшхуэ зиIэ Iуэху — «Большая двадцатка» G20 щIалэгъуалэ зэIущIэ. Урысейм и лIыкIуэхэм ящIыгъуу абы хэтащ УФ-м и Къэрал Думэм и депутат Быф Анатолий и дэIэпыкъуэгъу Къаскъул Аслъэн.
Аслъэн УФ-м и МИД-м и МГИМО-м энергетикэ политикэмрэ дипломатиемкIэ и факультетыр къиухащ. Щеджа илъэсхэм ар щытащ МГИМО-м КъБР-м щыщу щIэс студентхэм я зэгухьэныгъэм и унафэщIу, аращ къызэзыгъэпэщар МГИМО-м и урысей студентхэм я зэгухьэныгъэр икIи а организацэм щIыхь зиIэ и тхьэмадэщ.
Къаскъул Аслъэн къызэрыджиIащи, зэIущIэр теухуауэ щытащ хьэрычэтыщIэ лэжьыгъэм иджырей технологие Iэмэпсымэхэр къызэрыщагъэсэбэпым. Апхуэдэуи абы щытепсэлъыхьащ иджырей политикэмрэ экономикэмрэ я щытыкIэм. Къызэхуэсахэм зэIущIэм кърикIуахэмкIэ ягъэхьэзыращ къэрал 20-м я Iэтащхьэхэм зэрызыхуагъазэ коммюнике. Абы къыщыгъэлъэгъуащ щIалэгъуалэм хьэрычэтыщIэ Iуэхум теухуауэ къыхалъхьэхэр пхы-гъэкIыным, хьэрычэтыщIэ лэжьыгъэ мащIэмрэ курытымрэ зегъэубгъуным епхауэ щIапхъэу къалъытэр.
Дызэрыщыгъуазэщи, бадзэуэгъуэм и 7-8-хэм Гамбург щекIуэкIынущ къэрал 20-м я зэхыхьэшхуэ. Абы хэтынущ къэрал нэхъ зызыужьа 20-м я президентхэмрэ правительствэхэм я унафэщIхэмрэ. ЗэрыжаIэмкIэ, абы щыIэнущ Урысеймрэ США-мрэ я президентхэр. «Дэ ди дежкIэ псом хуэмыдэу мыхьэнэшхуэ иIащ нэгъуэщI къэралхэм ящыщ ди лэжьэгъухэм фэрыщIыгъэ хэмылъу, къызэрыгуэкIыу да-зэрепсэлъам, — пищащ Аслъэн. — НыбжьыщIэхэрщ езыхэм я къэралхэм я экономикэм зиужьыным щIэгъэкъуэн хуэхъур, ахэр политикэми экономикэми холIыфIыхь. Сэ сигу ирихьащ зэIущIэм къыщыхалъхьа жэрдэм куэд. Гуапэщ урысей лIыкIуэхэм зэIущIэм гулъытэшхуэ къызэрыхуащIар».
ЩIалэгъуалэ зэIущIэм хэтахэр тепсэлъыхьащ егъэджэныгъэм, энергетикэ шынагъуэншагъэм, технологиещIэхэм зегъэужьыным пыщIауэ щыIэ гугъуехьхэр зэфIэхыным и хэкIыпIэхэм. ЩIалэгъуалэм я пащхьэм къыщыпсэлъащ Канадэм и премьер-министр Трюдо Джастин, ФРГ-м и федеральнэ министрхэр.
Елъкъэн Артур.
